Papersnake/gushiwen huggingface dataset:
林下十二子诗 桂子苍
王十朋（宋代）

学仙深愧似吴郎，赖有吾庐两子苍。疑是广寒宫里种，一秋三度送天香。
夜半乐 秋尽夜闻雨有怀
郑文焯（清代）

暝寒中酒情味，江天漠漠，秋尽仍连雨。绕旧绿阑干，觅愁无处。

砌蛩乍咽，城乌旋起，满廊黄叶飘零。散风还聚。背暗烛、敲帘作人语。

夜窗又到雁阵，独掩低帏，更添沈炷。霜堞隐，羌笳凄凄危曙。

泪凝丛菊，魂萦蔓草，几回梦里登临，乱山歧路。渺京国、苍茫见烟雾。

此际追感，少日狂游，旧家歌舞。念俊约，经时动离阻。

恁萧条，空叹雪满梁园赋。惊岁事、一卧沧江暮。画楼天远孤云去。
悼亡妹
王丹林（清代）

十年兄妹怅离居，恶问惊传涕泪馀。急雪罢吟檐外絮，大雷空寄袖中书。

塞鸿影断乡关远，墓草痕生奠馈虚。宝瑟凝尘长簟冷，潘郎憔悴欲何如？
旅中示所知
赵湘（宋代）

无憀作客时，况逼入关期。听雨醒如醉，闻蝉坐欲移。

病催新发长，贫有故人知。应念将行计，出门多路岐。
黄公庙
元好问（金朝）

羁客无恒居，六月走长路。清风黄公祠，地古欣所遇。

剑飞素灵哭，龙跃云雨赴。堂堂文成君，谈笑取帝傅。

功名要有命，阴相果何预。谁谓圯上人，异事惊竹素。

河清不可俟，筋力疲世故。袖间一编书，尘埃叹迟暮。
杂感
吴廷桢（清代）

弈棋世事太悠悠，覆罢残图玉局收。宽诏岂同逐客令，高赀自署富民侯。

金鞍照路羞逢掖，珠履迎门笑蒯缑。少孺诋媒方朔讔，空将词赋学俳优。
饮兴道观有感五首
方回（元代）

山门藓兽石嶙峋，三耳翁今去几春。
蝼蚁与谁频作梦，茯苓应更长如人。
土馒头里无仙骨，金仆姑边尚战尘。
焉得亦如酒家叟，一茅庵住自由身。
送岭南卢判官罢职归华阴山居
许浑（唐代）

曾事刘琨雁塞空，十年书剑任飘蓬。东堂旧屈移山志，

南国新留煮海功。还挂一帆青海上，更开三径碧莲中。

关西旧友如相问，已许沧浪伴钓翁。
挽卢氏子考功
刘克庄（宋代）

二难不在机云下，犹记联翩入洛来。
方喜朱弦将迭奏，忽惊白璧已双埋。
守曹参法曾传髓，效玉川诗亦夺胎。
愁绝象贤肇家传，夜窗三复有馀哀。
次韵夏倪均父见和辕字韵诗六首 其六
赵鼎臣（宋代）

何郎宿草已生坟，常老题诗翰墨存。陶令一生惟爱酒，孟郊千古遂无孙。

探花梁苑春骑马，踏雪繁台夜叩门。欲觅旧游何处在，故人不见漫回辕。
送梁叔方行人养病还岭南
丘浚（明代）

使节行初返，君恩许暂还。聊为六月息，且得几年闲。

白绕飞云舍，青连过海山。自怜家更远，临别忆乡关。
游白鹤山
冯时行（宋代）

草树烟云满眼秋，长河横岭共悠悠。
觅归未得登临怯，与世相违俯仰愁。
万里音书无过雁，百年心事倚危楼。
西风早晚催征驭，却向青衣江上游。
玲珑四犯•招梦用前韵 其二
彭孙遹（清代）

禊节才过，冷落了风流，兰亭逸少。单枕无聊，心事向谁行道。

打叠鸳鸯绣被，好招取、梦儿来到。问何如、九疑黛色，帝子下黄陵庙。

愿将身化为胡蝶，粉痕死、向花心抱。浪说游仙留玉枕，枕内藏机窍。

望断美人何处，惭愧杀、灵修练要。看落花飞絮，殢人春睡，如眠似觉。
雨中望皖公山不见因寄提举马大丞 其一
彭汝砺（宋代）

泊舟欲近皖公山，山在青云烟雨间。苍翠不容尘俗见，祇应留着待公还。
因观王金陵效白乐天何处难忘酒之作，喜其切近人情，乃亦效颦，非敢追踪前人，不过遣兴而已二首 其二
于谦（明代）

何处难忘酒，承恩昼锦荣。宾朋相慰藉，儿女共攀迎。

白发庭闱健，青春事业成。此时无一盏，安得叙欢情。
大醉归南禅弄影月下有作
陆游（宋代）

昔我变姓名，钓鱼散花洲，有船不用楫，江急听自流。
即今客锦城，醉过百花楼，天风吹笋舆，快若凌空游。
月露浩无际，指点隘九州。
君看尘土中，颇有此乐不？题诗碧玉简，飞僊相答酬。
酒醒堕何处？楼台海山秋。
和中道雨中见寄
梅尧臣（宋代）

雨淫上复落，云暗不少开。
泥将没马胫，思子日几回。
我既不可往，子亦不可来。
屋漏又苦甚，巾舄生莓苔。
安肯问农亩，唯忧无酒材。
但能置醇酎，莫负吾樽罍。
南池杂咏五首。虚舟
皎然（唐代）

虚舟动又静，忽似去逢时。触物知无迕，为梁幸见遗。

因风到此岸，非有济川期。
咏史 其二
蔡衍鎤（清代）

汉文亦有道，贤相亦盈庭。求言何其切，当时得贾生。

抗陈无所讳，少年而老成。惜哉遇合难，上书竟不听。

去去勿复顾，坐看湘水清。湘水自悠悠，哀哀痛哭声。

吊之竟何戚，千古一同情。
秋晚信州推院亲友或责无书，即事寄答
韩琮（唐代）

官信安仁拙，书非叔夜慵。谬驰骢马传，难附鲤鱼封。

万里劳何补，千年运忝逢。不量横草力，虚慕入云踪。

洁水空澄鉴，持铅亦砺锋。月寒深夜桂，霜凛近秋松。

宪摘无逃魏，冤申得梦冯。问狸将挟虎，歼虿敢虞蜂。

商吹移砧调，春华改镜容。归期方畹积，愁思暮山重。

仙鼠犹惊燕，莎鸡欲变蛩。唯应碧湘浦，云落及芙蓉。
客有语予以卫生之术者其说流于固赋此以赠之
陈泰（元代）

宇宙真逆旅，形骸同赘疣。古人有至药，变灭非所忧。

长生本无方，徒以智力求。终时受物化，莽莽蝶与周。

无周复无蝶，灵运千年俦。
辞二知己
贾岛（唐代）

一双千岁鹤，立别孤翔鸿。波岛忽已暮，海雨寒濛濛。

离人闻美弹，亦与哀弹同。况兹切切弄，绕彼行行躬。

云飞北岳碧，火息西山红。何以代远诚，折芳腊雪中。
句
吴沆（宋代）

厌看花笑客，忍受草欺人。
闻鲁望游颜家林园病中有寄
皮日休（唐代）

一夜韶姿著水光，谢家春草满池塘。细挑泉眼寻新脉，

轻把花枝嗅宿香。蝶欲试飞犹护粉，莺初学啭尚羞簧。

分明不得同君赏，尽日倾心羡索郎。
赠林使君
陆游（宋代）

使君物外阅年华，厌听奴兵早暮衙。
双履踏云呼野渡，一瓢邀月醉梅花。
红炉点汞闲消日，为几翻经不忆家。
我亦岷山有归处，约君同载泝三巴。
上郡南三十里有相思亭在太山之麓二水所交平
司马光（宋代）

空外游丝转，飘扬似妾心，
别来今几日，仿佛近雕阴。
登灵山县北松岭同梦山有作
张岳（明代）

越宿期登山，晨雨聊复止。薄暮雨气收，驾言披榛杞。

跻攀陟云端，旷然烦抱委。长松何翛翛，枝柯互相倚。

密叶布成幄，馀响散清微。通川明井落，平畴水瀰瀰。

禾黍岂不佳，水多惧生耳。平生畎亩心，十载隔泥滓。

一丘未能谋，万壑安敢拟。翘首望白云，瞬息千里驶。

乘兴理巾车，雨霁宁由已。
小寒食舟中作
杜甫（唐代）

佳辰强饮食犹寒，隐几萧条戴鹖冠。
春水船如天上坐，老年花似雾中看。
娟娟戏蝶过闲幔，片片轻鸥下急湍。
云白山青万余里，愁看直北是长安。
闻谢茂秦客死魏郡寄诗挽之
王世贞（明代）

如闻邺下仰风流，䠥躄谁令走魏州。老去一编文苑足，病来孤枕客星愁。

江湖气尽无芒屩，妻子情偏有蒯缑。总为济南抔土在，也堪挥泪布衣游。
凌大司马汝成成岭表功入参留务奉送一章
王世贞（明代）

春风十万偃貔貅，谁似元戎晋锡优。五岭舆图开一半，百蛮冠带比神州。

银章首考中书令，画阁肩齐博陆侯。均佚莫言分洛好，玺书连夜下长秋。
梦得前所酬篇有鍊尽美少年之句因思往事兼咏今怀重以长句荅之
白居易（唐代）

鍊尽少年成白首，忆初相识到今朝。昔饶春桂长先折，今伴寒松取后凋。

生事纵贫犹可过，风情虽老未全销。声华宠命人皆得，若个如君历七朝。
栖霞洞
观音奴（唐代）

拄杖访栖霞，神仙信有家。听泉消俗虑，拂石看云花。

海内年将暮，山中日未斜。何堪骢马去，回首一云遮。
偶作
释行海（宋代）

乾坤独往欲逢谁，只有文王识钓丝。
豪杰尽生龙斗日，太平须见凤来诗。
风前莫听凉州曲，月下长歌白苎辞。
自笑不如南海燕，年年秋社是归期。
渔家傲
欧阳修（宋代）

十月小春梅蕊绽。红炉画阁新装遍。锦帐美人贪睡暖。羞起晚。玉壶一夜冰澌满。

楼上四垂帘不卷。天寒山色偏宜远。风急雁行吹字断。红日短。江天雪意云撩乱。
西楼火
罗公升（宋代）

祝融下省方，掉鞭鞭火龙。
夜行失故路，误入书窗中。
红光拂斗极，幻出琉璃宫。
鱼龙沸幽壑，台观游太空。
六丁摄图史，羽化茫无踪。
成毁有定理，那足介我胸。
造物解相补，放入山数重。
此境如此心，空洞无垣墉。
秋雁
揭傒斯（元代）

寒向江南暖，饥向江南饱。
莫道江南恶，须道江南好。
路傍曲
刘禹锡（唐代）

南山宿雨晴，春入凤凰城。处处闻弦管，无非送酒声。
致政朝奉亲家丁公
葛胜仲（宋代）

节概松千丈，声华桂一枝。牵丝始游宦，解组遽安时。

人美抛官早，身嫌了事迟。反真聊示病，曾不谒巫医。
偈颂一百二十三首
释普度（宋代）

前佛性命，后佛纪纲。
开口即丧，闭口即错。
瘥病不假驴驼药。
凤台曲
王无竞（唐代）

凤台何逶迤，嬴女管参差。一旦彩云至，身去无还期。

遗曲此台上，世人多学吹。一吹一落泪，至今怜玉姿。
卢橘
李弥逊（宋代）

皮似稗柿松而剥，核如龙眼味甘鲜。
满盘的皪如金弹，业子分尝忆去年。
次韵张守与润守总卿诗四首
陈造（宋代）

向我能忘势，张侯却甚真。
频分代舍饭，遣濯客裾尘。
长日无知己，因君爱此身。
可须砭剂力，振臂起漳滨。
庚子春初自兴义按试回雨雪载途连日大雾道经关索岭适值开霁俯仰流连偶然有作
傅增淯（清代）

昆仑地脊控八方，南方一干支夜郎。上薄昆明下五岭，中间脉络纷开张。

迸地突出罗万菌，攒天拥簇森千枪。到此划然成巨堑，滇黔锁钥真金汤。

我行积日苦堕雾，今日顿觉神飞扬。试登绝顶一怅望，如辟混沌开天荒。

禹迹晦昧遗疏凿，厥宅殷土尤茫茫。二盘源处近黑水，三危傅会同荒唐。

磨岩强被诸葛碣，将军名岭谁能详。却思当关据形胜，一夫足使千夫僵。

鸡岭对峙殊险易，纡筹坐令输批吭。朅来承平二百载，芟夷荆棘成康庄。

阆风蹀马同下视，仿佛华碧河流黄。四十三盘穷践跞，拟坐眢井窥天阊。

墨客争摩晒甲上，白云不使红岩藏。灞陵一勺山一垤，省识擘画资维纲。

耕凿相忘陵谷险，田流㶁㶁皆琼浆。犵鸟蛮花各自媚，那知世外多沧桑。

大坡顶上重回首，但见野鹘凌风翔。浮空万象随变灭，白日欲赤青天苍。
登楼
张象津（清代）

晨起日色昏，村落隐轻雾。相将楼上来，豁然乾坤露。

晴高大岘云，秋远济阴树。海山何处归，万里如可步。
夜月露卧
刘敞（宋代）

微月翳西林，繁星灿如锦。欢言恋清景，展席不遑寝。

凉风能相恋，沆瀣若可饮。劳生伤局促，徂岁急苒荏。

为君捐万虑，高卧且安枕。
度岭赠闺人 其四
屈大均（明代）

娇女新生字阿京，还家添得笑啼声。平阳自是千金橐，织素空携万里行。

弗子未能忘伯禹，非男亦可慰渊明。中年至性伤哀乐，陶写难凭丝竹清。
水调歌头·青嶂度云气
张孝祥（宋代）

青嶂度云气，幽壑舞回风。山神助我奇观，唤起碧霄龙。电掣金蛇千丈，雷震灵龟万叠，汹汹欲崩空。尽泻银潢水，倾入宝莲宫。

坐中客，凌积翠，看奔洪。人间应失匕筋，此地独从容。洗了从来尘垢，润及无边焦槁，造物不言功。天宇忽开霁，日在五云东。
杂曲歌辞。车遥遥
胡曾（唐代）

自从车马出门朝，便入空房守寂寥。玉枕夜残鱼信绝，

金钿秋尽雁书遥。脸边楚雨临风落，头上春云向日销。

芳草又衰还不至，碧天霜冷转无憀.
登玲珑山赋呈章冠叟俞安伸陈安世
钱厚（宋代）

林扉日日为谁开，底用潜驱俗驾回。
路有阴夷休跌荡，山无今驾只崔嵬。
千章佳木凌云上，万壑清流涌月来。
寄语游人莫遄迈，世间何处不尘埃。
题冯司法水月书堂
李曾伯（宋代）

玉局仙翁公案，梅亭老子偈言。
莫向空中捉影，要须达处穷源。
和彦衡直讲 其三
彭汝砺（宋代）

风随月明来，终夜共清白。先生静无语，独看庭前柏。

冠带褫客衣，诗书倦尘迹。好风此时来，应与君相识。
曾仲恭侍郎惠酒以偶有名酒无夕不饮为韵谢之 其二
章甫（宋代）

力耕不逢年，岁暮百无有。小雨肥麦根，何时得糊口。

百年倏已半，辛勤为升斗。赖古多若人，千载可尚友。
与游子卿别久矣比闻其调官端州有怀其人二首 其二
周孚（宋代）

子宦高要去，扁舟早晚回。曾逢归雁否，几见堕鸢来。

老去腰犹折，谁能毂少推。他年相遇处，吾马亦虺隤。
十一月二十日夜陪我公校阅所抄唐人绝句诗因拟作五首奉献 其四
唐之淳（明代）

读罢鼓三挝，香消烛卸华。苦寒除是雪，频起听窗纱。
浣溪沙
洪咨夔（宋代）

六曲屏山似去年。雪花欺得怕寒肩。小窗和月照无眠。

笔点轻澌心欲折，烛摇斜吹泪空煎。伴人梅影更堪怜。
永和宫词廿七首 其七
吴伟业（清代）

维扬服制擅江南，小阁炉烟沈水含。私买琼花新样锦，自修水递进黄柑。
过智海呈陈无已
吴则礼（宋代）

暂展经奁试茗芽，共怜日日困尘沙。
木鱼梦觉响晴景，铁凤雨余翔落霞。
漠漠清香萦暮竹，萧萧宴几近幽花。
道人槌拂总无用，身世俱忘鬓已华。
楚泽
曾巩（宋代）

楚泽荒凉白露根，盈虚无处问乾坤。虫虫旱气连年有，寂寂遗人几户存？

盗贼恐多从此始，经纶空健与谁论？诸公日议云台上，忍使忧民独至尊。
连城军中作 其一
郑孝胥（清代）

梦中有苍山，压鬓复欹颜。举头乃非梦，含笑罗烟鬟。
咏怀
白居易（唐代）

岁去年来尘土中，眼看变作白头翁。

如何办得归山计，两顷村田一亩宫。
送程秀才下第归蜀
姚鹄（唐代）

莺迁与鶂退，十载泣岐分。蜀道重来老，巴猿此去闻。

晓程侵岭雪，远栈入谿云。莫滞趋庭恋，荣亲只待君。
过水车铺二首
杨万里（宋代）

轿里看书得昼眠，梦中惊浪撼渔船。
觉来书卷风吹乱，忘却前篇与後篇。
再葺流杯亭兼得今翰林胡学士旧记石刻移置坐
宋庠（宋代）

重凿琼波弄酒船，翠珉英藻更相鲜。
从兹春意无销歇，长似山阴癸丑年。
雪作 其二
韩淲（宋代）

开明三景净，幻化十方清。此日扁舟景，古人高卧情。

不知朝气重，但觉夜寒生。漫漫疑无色，绵绵如有声。
清平乐 寄山居道人约看杏花
张翥（元代）

东风阵阵。第几番春信。呆李痴桃消息近。写取鸾笺试问。君家杨柳墙东。杏花初吐生红。好唤一床金雁，明朝来醉春风。
摸鱼儿 涂溪观钓
陈虔安（清代）

涨涂溪、半篙新雨，浪花一簇风软。绿云遮处斜阳外，三两渔翁唱晚。

孤棹短。撑不住、银涛雪浪乌蓬转。蜻蜓款款。爱飞绕钓纶，欲留还去，斜映水清浅。

摇双桨，路入桃源不远。武陵春风花暖。烟波自有神仙趣，那被簪缨拘管。

尘不染。只合是、青鳞换酒盈杯盏。老夫慵懒。拼烂醉狂歌，蓑衣不脱，卧看月轮满。
木兰回跸驻避暑山庄三首 其一
弘历（清代）

背指木兰山，迢遥清跸还。祈农诚有庆，勤政本无閒。

叠树留红锦，孤峰削翠鬟。云容浮动处，得句率其间。
空师欲游岳往访山寺
赵汝燧（宋代）

闻师游岳去，打急访高岑。蹑屐若来晚，挑包不可寻。

山寒梅意悄，林茂鸟声深。行住无非道，何须枉费心。
七夕
葛胜仲（宋代）

朱阁琼宫耀紫房，翠翘下堕慰愁肠。天中感遇非尘世，不念痴牛念郭郎。
与唐惟勤索纸
丘吉（明代）

鱼网无功补蔡侯，蜀江不洗薛涛愁。
教儿昨日翻诗稿，书破芭蕉数幅秋。
东湖
郭祥正（宋代）

东湖北溆水相通，十里荷花半白红。冷艳已能消酷暑，暗香时复散清风。

欲眠别浦无鱼艇，且倚疏栏学钓翁。云起仙庭飞晚雨，洒然身世出尘笼。
清眺歌为屠隐君
乌斯道（明代）

景定桥东地迂僻，百尺层楼寄寥阒。我来登眺风日清，遥见群山际天碧。

西山积润冈阜多，断而复起连金鹅。金鹅飞入大梅去，太白数点低云萝。

水出迥溪泻三峡，分作支流更回合。晴波耀日日倒悬，龙夺明珠动鳞甲。

桃花隔水春冥冥，渔郎梦醒扁舟轻。杜若蘼芜翠烟淡，鹁鸪飞去雍渠鸣。

白云窈窕山中来，渚涯倏忽成楼台。风收雨散四郊静，眼中一片青天开。

中有仙人半衔醉，唤得孤鸾落天外。骑鸾时复游紫京，夹道花香袭环佩。

仙人自昔好楼居，此非圆峤为方壶。回首人间暗尘土，蚁垤自以为仙都。

我闻江湖好山水，曾托秋风过彭蠡。千里归来空自怜，灵境胜区那得此。

仙人有酒春满缸，夜邀子晋吹玉笙。朝朝不放下楼去，朱颜直要凋三光。
句
李石（宋代）

便令巴水浓如酒，巴邑巴村醉花柳。
呈郡寮 其三
杨灏（宋代）

寒烟淡淡水茫茫，六代才如一梦长。风月何尝异今古，江山不梦有兴亡。

豪华事往人安在，歌舞台倾径就荒。陈迹依然无处问，野花幽草自芬芳。
忆旧游（寄友）
张炎（宋代）

记琼筵卜夜，锦槛移春，同恼莺娇。暗水流花径，正无风院落，银烛迟销。闹枝浅压髫髻，香脸泛红潮。甚如此游情，还将乐事，轻趁冰消。

飘零又成梦，但长歌袅袅，柳色迢迢。一叶江心冷，望美人不见，隔浦难招。认得旧时鸥鹭，重过月明桥。溯万里天风，清声谩忆何处箫。
饯宋承旨潜溪先生致仕归金华七首 其二
孙蕡（明代）

先生家住金华里，门对双溪绿水流。烟树几年封故宅，云涛此水送归舟。

怀京想梦三呼祝，载酒还登八咏楼。今夜寂寥清禁直，紫薇花上月如钩。
长安春日感怀
强至（宋代）

谁道关中节候迟，晴川二月绣参差。
有期去燕寻归栋，不改新花发旧枝。
宦路飘飖无定所，客颜憔悴异当时。
林花巢燕休相笑，揽照怀乡已自知。
愁边
郭钰（元代）

白发逼人甚，愁边寇未平。江山含杀气，草树作秋声。

谁复思何武，人多厌祢衡。功名汗马得，儒素足相轻。
郭处士击瓯歌
温庭筠（唐代）

佶傈金虬石潭古，勺陂潋滟幽修语。
湘君宝马上神云，碎佩丛铃满烟雨。
吾闻三十六宫花离离，软风吹春星斗稀。
玉晨冷磬破昏梦，天露未干香着衣。
云钗委坠垂云发，小响丁当逐回雪。
晴碧烟滋重叠山，罗屏半掩桃花月。
太平天子驻云车，龙炉勃郁双蟠拏。
宫中近臣抱扇立，侍女低鬟落翠花。
乱珠触续正跳荡，倾头不觉金乌斜。
我亦为君长叹息，缄情远寄愁无色。
莫沾香梦绿杨丝，千里春风正无力。
黄哺歌
徐照（宋代）

唐翁钓鱼至黄哺，不得鱼儿得鱼母。
廿里返家急烹煮，鱼能脱命刀与砧。
掉入碧浔千尺深，半无鳞鬣眼血侵。
黄哺黄哺又有一渔父，鱼兮鱼兮复遭祸。
为鱼犹或为儿苦，死兮生兮不离儿处所。
知足轩
白玉蟾（宋代）

得陇还为望蜀谋，贪心来往似江潮。
谁知一死乃所欠，若曰四江渠不消。
田氏三千人食客，元家八百斛胡椒。
更烹侍妾充肴馔，何事贫颜但一瓢。
金陵杂兴二百首 其一七六
苏泂（宋代）

桃花园作芳林苑，濛汜池通祓禊堂。前以骄奢为晋宋，后无规鉴亦齐梁。
右丞李相公自洛移镇河阳
梅尧臣（宋代）

侯服齐三辅，天台耸百僚。
新章刻铜虎，旧德冠金貂。
已作歌襦化，方期执玉朝。
双鞬辞洛宅，千骑向河桥。
鼓角春城暮，莺花故苑遥。
瓜亭犹接轸，棠茇自敷条。
夹道都人拥，迎风驷牡骄。
莫随文学乘，空望旆旌飘。
鹧鸪天
赵长卿（宋代）

玉容应不羡梅妆。檀心特地赛炉香。半藏密叶墙头女，勾引酡颜马上郎。

樽乏酒，且倾囊。蟹螯糟熟似黏霜。一年光景浑如梦，可惜人生忙处忙。
千里共明月
黄公度（宋代）

仙掌露初凝，高空月迥明。
雪霜千里色，关塞一时情。
永夜惊乌千，中原有弟兄。
清辉怜独对，良会苦难并。
目断一天远，愁随两地生。
倚楼何处笛，凄切送残声。
寄覆泉州安溪年兄詹晴溪 其一
张天赋（明代）

曾向秦淮共问津，几多家国话投真。却怜清世文章客，閒作炎荒草莽臣。

沂水拟寻曾点乐，首阳甘受伯夷贫。小春梅报先天信，谩折征鸿寄美人。
次韵王尉赠别
方岳（宋代）

十载春泥溅客衣，江湖半已入吾诗。
事今岂得文章力，心亦难求世俗知。
山意向人如有语，鸥盟於我合归谁。
月明昨夜欺寒梦，未了西斋竹外棋。
句
张孜（唐代）

著牙卖朱紫，断钱赊举选。（见《纪事》）

华山秀作英雄骨，黄河泻出纵横才。

梦破青霄春，烟霞无去尘。若夸郭璞五色笔，

江淹却是寻常人。（《梦李白歌》）
渔家傲·七宝池中堪下钓
净端（宋代）

七宝池中堪下钓。八功德水烟波渺。池底金沙齐布了。羡鱼鸟。波回旋绕为阶道。白鹤孔雀鹦鹉噪。弥陀接引毫光照。不是修行何得到。一般好。西方净土无烦恼。
桃花岩
李通儒（宋代）

地势下临郧子国，山光遥射楚王城。惟有桃花岩上月，曾闻李白醉吟声。
偈颂十八首
释如净（宋代）

万派朝宗一派收，扬清激濁几经秋。
忽然到底都乾却，露柱灯笼笑不休。
西山精舍
杨荣（明代）

西山叠翠峭且奇，山前流水清涟漪。美人筑室得幽胜，独揽秀色褰书帷。

红尘不到柴关静，绿树阴浓昼日迟。书声伊吾出林杪，时有好鸟鸣高枝。

花雨飘香入醽醁，松涛送响来琴丝。以兹游息信得所，况有童冠相追随。

每於大化探至理，登山临水应忘疲。迩来有籍通仙府，别却旧业趋京师。

匆匆相见长干道，命我为题精舍诗。秪今去典常山教，尚有西山猿鹤思。
翁履冰
汪洪度（清代）

东家粟红，西家粲白。借贷空归，羞见河伯。河伯羞尚可，一家待羞举烟火。

河水生骨胶渡船，携孙伛偻行难前，谁知河心冰不坚。

狐狸隔岸看堕水，枯桑槭槭酸风起，绥绥欲渡愁其尾。

狐愁濡尾，翁与孙尚能履耶？
邯郸道上
宋荦（清代）

邯郸道上起秋声，古木荒祠野潦清。多少往来名利客，满身尘土拜卢生。
州将和丁内翰寄题延州龙图新开柳湖五阕
宋祁（宋代）

湖中新水照春辉，绿遍垂杨千万枝。
此地得非名细柳，暖烟偏照亚夫旗。
和翁员外题马太傅宅贾相公井
齐己（唐代）

飞尘不敢下相干，闇脉傍应润牡丹。心任短长投玉绠，

底须三五映金盘。神工旧制泓澄在，天泽时加潋滟寒。

太傅欲旌前古事，星郎属思久凭栏。
癸犯人日送李千秋还杭
牟巘五（宋代）

喜闻罨画初回棹，便拎共公吟过春。
何事客乡还送客，今朝人日更愁人。
风吹杯面梅花老，路转裙腰草色新。
只恐西湖留不住，重来好为活疲民。
蔡经宅
陈肃（宋代）

岩扉生翠霭，石壁凌朱霞。
草木状多怪，鸾鹤归如家。
谁嫌狡狯心，满地投丹砂。
逢归信偶寄
李益（唐代）

无事将心寄柳条，等闲书字满芭蕉。

乡关若有东流信，遣送扬州近驿桥。
自怜
毕仲游（宋代）

自怜贫病也为儒，灯火相亲十岁馀。昔作儿童今已老，案头犹有未看书。
怀河东旧游寄勉之
岑澄（清代）

水围深坞树围沙，簇簇炊烟枕岸斜。十里溪山皆是雪，一春筇屐半看花。

琴声隔竹煎茶院，旆影临流卖酒家。惆怅旧游今已杳，梦回霜月满天涯。
江城子·玉肌多病怯残春
周密（宋代）

玉肌多病怯残春。瘦棱棱。睡腾腾。清楚衣裳，不受一尘侵。香冷翠屏春意靓，明月淡、晓风轻。楼中燕子梦中云。似多情。似无情。酒醒歌阑，谁为唤真真。尽日琐窗人不到，莺意懒，蝶愁深。
友人至自三韩感赋时又有大梁之行
陈僖（清代）

草堂寂寞奈春何，旧友惟余燕子过。才尽半倾青玉案，客来新自白狼河。

樽前鸡黍中原月，袖里风光塞外歌。千载梁园今已矣，驱车且缓渡滹沱。
山友辞 婆饼焦
王质（宋代）

婆饼焦，婆饼焦，深山无事奚多劳。青林窈冥卧展转，绿树蓊郁飞逍遥。

脆枝弱，韧枝强，惟闻呼饼不闻香。呜呼此友兮频相招，暮烟漠漠风潇潇。
吴公宜人杨氏挽词二首 其二
孙觌（宋代）

种玉满家庭，声名重十城。哀矜游子线，愁绝小人羹。

赠印连三组，书名载一旌。谁为千字诔，彷佛记平生。
读本朝事有感十首 其六
刘克庄（宋代）

京携刽子丹谁颈，恕发私书族几家。天下那贵黄背子，人间岂有白桃花。
硖石寺闻系猪明不能食
葛胜仲（宋代）

夜闻刺豕声，哀号欲趋死。黎明肉入馔，念之难启齿。

口腹我可赊，性命彼所恃。右军惋烹鹅，东家嗅供雉。
【双调】卖花声_雪儿娇小歌
徐再思（元代）

雪儿娇小歌《金缕》，老子婆娑倒玉壶，满身花影倩人扶。昨娑不记，雕鞍
归去，问今朝酒醒何处？
碧桃红杏桃源路，绿水青山水墨图，杖头挑着酒胡芦。行行觑着，山童分付，
问前村酒家何处？
红罗佩吐狮头玉，碧珥香衔凤口珠，风流相遇恨须臾。梨花淡月，楼台如故，
教吹箫玉人何处？
云深不见南来羽，水远难寻北去鱼，两年不寄半行书。危楼目断，云山无数，
望天涯故人何处？
岑老书云远老法堂上草深一远矣
邹浩（宋代）

建隆无复旧行踪，石塔开堂得远公。
衣挂六铢收法界，草深一远见家见。
也知是汝远狮子，不分饶他岑大虫。
何日扬州船子去，木兰花里问真空。
程仪父求石鼓文作歌赠之
周密（宋代）

宣王东征猎岐下，颂美声诗足雄诧。神模鬼划不可名，斯冰后出何为者。

日皴雪剥三千年，绝无仅有争流传。龙鳞凤咮敢求备，颂秦诅楚难参肩。

退之倔强少假借，咄咄誇奇补风雅。逸诗阙史不可知，要为吉日车攻亚。

宣和内府辑众珍，毡韬驼负填泥金。昆明夜半经劫火，六丁下取无由寻。

醉翁集古一千卷，此碣居然膺首选。菖蒲土炭嗜不同，知味几人尝鼎脔。

我生癖古亦太痴，订音考义忘寒饥。君今迂缓尤可笑，不宝金帛求残碑。

感君此意何敢靳，妙处难言君自领。丈夫意气当相期，会勒奇勋上钟鼎。
寿赵茂嘉郎中二首
辛弃疾（宋代）

玉色长身白首郎，当年麾节几甘棠。
力贫活物阴功大，未老垂车逸兴长。
久矣如今太公望，岿然真是鲁灵光。
朝廷正尔尊黄发，稳驾蒲轮觐玉皇。
送秦炼师归岑公山
李群玉（唐代）

紫泥飞诏下金銮，列象分明世仰观。北省谏书藏旧草，

南宫郎仰握新兰。春归凤沼恩波暖，晓入鸳行瑞气寒。

偏是此生栖息者，满衣零泪一时干。
郭恕先为富人子作风鸢图偿平生酒肉之饷富人
徐渭（明代）

江北江南纸鹞齐，线长线短迥高低。
春风自古无凭据，一任骑牛弄笛儿。
绿毛龟
曾几（宋代）

若为介物成毛物，颜色挼蓝省见稀。
定是多生捕鱼子，至今犹著绿蓑衣。
庐山栖隐洞谭先生院留题
李中（五代）

坛畔归云冷湿襟，拂苔移石坐花阴。

偶然醒得庄周梦，始觉玄门兴味深。
武胜关
成文昭（清代）

天险豫疆尽，魂消楚塞绝。雄关闭鸟道，守不用寸铁。

崖悬压云沈，树蟠嵌壁裂。日惨未蒙云，天黄正酿雪。

不雪游子便，有雪老农悦。石齿结冰澌，马足瘏欲折。

荒坂野烧余，青烟乱起灭。使我手足僵，就之生炎热。
念奴娇·素馨茉莉
刘克庄（宋代）

素馨茉莉，向炎天、别有一般标致。淡妆绰约堪□□，导引海山大士。从者谁欤，青藜阁下，汉卯金之子。云阶月地，夜深凉意如水。客又疑这仙翁，唐玄都观里，咏桃花底。且赌樽前身见在，休管汉唐时事。坡颍归迟，机云发早，得似侬兄弟。屦来户外，但言二叟犹醉。
和范迁善见寄三首
吴芾（宋代）

新诗劳远寄，深识子怜余。
句法追元白，交情笑耳余。
飘零疏酒盏，离乱足兵车。
何日相从去，白云深处居。
次前韵赠化城寺僧谦隐五首 其五
夏原吉（明代）

献赋当年说长卿，至今名重锦官城。我生谩负三迁教，事业都无寸可旌。

画舫当春行震笠，白云终日望湘衡。何时得似禅林客，襟宇澄澄万境明。
颂古二十六首
释嗣宗（宋代）

妙净明心，一句全真。
山河大地，日月星辰。
舒肝沥胆，照彻古今。
个中如不昧，遍界是黄金。
金粟道人
胡仲弓（宋代）

曾食如瓜枣，蟠桃几度开。
石榴书壁去，金粟满包来。
云气侵丹灶，春山入酒杯。
步虚声渐远，何处觅蓬莱。
第五十三岩头片帆颂
释义青（宋代）

云暗西岩东岭明，汀洲南面起笛声。天光睡重和衣润，莺啭高枝柳带春。
初会试北上经过本都各村口占
黄钥（明代）

一轮明月照江湾，举目濠涌咫尺间。东澳波涛渔艇去，南村烟雨牧童还。

斗门洞阔龙归易，梅角山高虎跳艰。借问状元何处是，往来人报荔枝山。
题陈处士幽居
温庭筠（唐代）

松轩尘外客，高枕自萧疏。雨后苔侵井，霜来叶满渠。

闲看镜湖画，秋得越僧书。若待前溪月，谁人伴钓鱼。
西江月（席间次潘文叔韵）
郭应祥（宋代）

妙句春云多态，丰姿秋水为神。慕潘应有捧心颦。谁是相看楚润。

试问甜言软语，何如大醉高吟。杯行若怕十分深。人道对花不饮。楚娘、润娘，维扬二妓。昔人诗云：“楚润相看别有情。”
题汉李固太尉庙
曹彦约（宋代）

生死忠邪未易穷，其如国脉是非中。
谁知刺骨翻为福，不念捐躯有此忠。
一日太阿归跋扈，百年黄钺授奸雄。
不然彼亦何为者，敢肇后端起邺宫。
念奴娇（丁卯上巳，燕集叶尚书蕊香堂赏海棠，即席赋之）
张元干（宋代）

蕊香深处，逢上巳、生怕花飞红雨。万点胭脂遮翠袖，谁识黄昏雨伫。烧烛呈妆，传杯绕槛，莫放春归去。垂丝无语，见人浑似羞妒。

修禊当日兰亭，群贤弦管里，英姿如许。宝靥罗衣，应未有、许多阳台神女。气涌三山，醉听五鼓，休更分今古。壶中天地，大家著意留住。
出塞曲二首
任淳（明代）

登坛临玉塞，报主荷金戈。
汉节当关重，胡笳出塞多。
气吞玄朔垒，兵洗白洋波。
休信单于款，谋穷伪请和。
生查子·含羞整翠鬟
欧阳修（宋代）

含羞整翠鬟，得意频相顾。雁柱十三弦，一一春莺语。
娇云容易飞，梦断知何处。深院锁黄昏，阵阵芭蕉雨。
秀野堂宴集时侠君止酒以诗先之
宫鸿历（清代）

手持秀野一帙诗，读之我犹屡解颐。而况握手共君语，绝口不饮安以为。

君心玉节贯霜立，君诗铁骑空壁驰。长安与君隔巷住，横行阔视谁能羁。

纵不车前戴畚锸，亦要车后悬鸱夷。手挥群豕举大杓，上顿入务尤恢奇。

朅来相戒欲止酒，云此作病非所宜。美疢岂因浊醪剧，长身或恐书淫羸。

君钩物情亦太尽，更缘绮语雕肝脾。好辞工书子厚癖，易去二病真良规。

脱君不辍洛不咏，亦勿遽怒杯中螭。明朝酒星聚南国，待君手搴弧蝥旗。

我观酒人百态出，意行投足无津涯。笑视座中不饮客，反用醉语相嘲诋。

正如狂泉饮狂国，都不自觉形支离。其君不饮得无恙，转被炙灼求瘢胝。

座中主客尽龙虎，千钟百榼宁忍辞。我今兴阑若脱发，满梳不复能收持。

久判酒徒嘲小户，聊用壮语前致师。
烛影摇红·新月侵阶
吴文英（宋代）

新月侵阶，彩云林外笙箫透。银台双引绕花行，红坠香沾袖。不管签声转漏。更明朝、棋消永昼。静中闲看，倦羽飞还，游云出岫。随处春光，翠阴那只西湖柳。去年溪上牡丹时，还试长安酒。都把愁怀抖擞。笑流莺、啼春漫漫瘦。晓风恶尽，妒雪寒销，青梅如豆。
蝶恋花（送彭舍人罢徐）
陈师道（宋代）

九里山前千里路。流水无情。只送行人去。路转河回寒日暮。连峰不许得回顾。

水解随人花却住。衾冷香销，但有残妆污。泪入长江空几许。双洪一抹无寻处。
久无客至戏作
陆游（宋代）

瘦影支离雪鬓繁，频年老病卧孤村。
雍容那有客联骑，剥啄尚无僧叩门。
浊酒香浮新社瓮，晚瓜味敌故侯园。
茅檐蓬户风烟晚，小酌欣然对子孙。
杂咏一百首·韩起
刘克庄（宋代）

带从内府颁，枕出古陵间。
却笑韩宣子，区区爱一环。
雷峰少憩
陈允平（宋代）

倚塔看明月，寒光度玉绳。
曲堤藏小艇，疏柳见孤灯。
水竹映苔石，岩花缘涧藤。
香云吹散后，猿鹤伴高僧。
何子元祖佥事公挽诗次杨柳塘韵
边贡（明代）

剑化空江鹤唳亭，主人长寐几时醒。平原不降真卿雨，箕尾先成傅说星。

嘉树绿阴馀旧业，近郊玄壤閟新铭。乡祠俎豆精灵在，岁岁秋风黍稷馨。
妇女之孝二十首 其十九 李孝女
林同（宋代）

奔丧脱贼手，庐墓至终身。此大丈夫事，谁云一妇人。
奉使道中作三首·其三
欧阳修（宋代）

客梦方在家，角声已催晓。
匆匆行人起，共怨角声早。
马蹄终日践冰霜，未到思回空断肠。
少贪梦里还家乐，早起前山路正长。
题林户曹寒斋
刘克庄（宋代）

举世争驰势利场，君于冷处看人忙。
不营摩诘散花室，只设苏州听雨床。
种果园林无虎守，勘书窗几有萤光。
直须唤起西塘老，来向斋中伴石塘。
大衍易吟四十首
方回（元代）

午月至子复，书云七日来。
六日七分说，观天何隘哉。
三日侍皇太子曲水宴诗
萧纲（南北朝）

震德叶灵，年芳节淑。濯伊临灞，荡心愉目。骧骑晨野，挫金晓陆。

蕙气卷旌，神飙擎毂。层岑偃蹇，耸观岧峣。烟生翠幕，日照绮寮。

银华晨散，金芝暮摇。绿水动叶，丹距映条。顾惟菲薄，徒承恩裕。

艺学未优，声绩不树。岂辩河书，宁摛淮赋。徒偶群龙，终惭并驭。
怀修竹书隐
吴宽（明代）

春寒漠漠雨溟溟，假寐书床午梦醒。
十载客居便巷陌，一时乡梦绕园亭。
繁花照槛知堪赏，乱石钩衣忆所经。
恰有古苔三亩绿，都来修竹万竿青。
当窗好鸟通人语，挂树危藤学字形。
日射韭畦朝可剪，香凝棕室昼常扃。
鹿场旧筑犹存号，鹤冢新封未刻铭。
架上残编归拟读，移文不待北山灵。
冀州客舍酒酣贻王绮寄题南楼
岑参（唐代）

夫子傲常调，诏书下徵求。知君欲谒帝，秣马趋西周。

逸足何欲欲，美声实风流。学富赡清词，下笔不能休。

君家一何盛，赫奕难为俦。伯父四五人，同时为诸侯。

忆昨始相值，值君客贝丘。相看复乘兴，携手到冀州。

前日在南县，与君上北楼。野旷不见山，白日落草头。

客舍梨花繁，深花隐鸣鸠。南邻新酒熟，有女弹箜篌。

醉后或狂歌，酒醒满离忧。主人不相识，此地难淹留。

吾庐终南下，堪与王孙游。何当肯相寻，澧上一孤舟。
浣溪沙
李新（宋代）

千古人生乐事稀。露浓烟事薄寒时。菊花须插两三枝。未老功寒辜两鬓，悲秋情绪入双眉。茂陵多病有谁知。
端午帖子 其一
赵彦若（宋代）

扬子江中方铸镜，未央宫裹更飞符。菱花欲共朱灵合，驱尽神奸又得无。
夜台
陈普（宋代）

角陵初为五斗盗，崔浩继作千寻宫。
重黎不生大禹死，鬼魅杂出交蛇龙。
妄夸夺尽离娄明，虚喝弱却楼烦弓。
礼乐沉沦入九地，阴邪叫啸充虚空。
人寰黯淡如夜台，百物凄怆生芒峰。
虎狼四出食人肉，四溟不受黄流东。
岂无健士能拓遏，末俗骨醉难为功。
我欲南游叫虞舜，一怒为我诛兜共。
阴阳草昧风气闭，苍梧日落天鸿蒙。
代天去恶如拔薤，后剪枝叶先其宗。
洗心学易见太极，百怪冰释春流通。
道在不系后与前，日月东出开群蒙。
答惠州曾使君韵二首
刘克庄（宋代）

潇洒使君风度峻，神仙谪堕在人间。
只今坐啸凝香处，帝赐罗浮作镇山。
句
孙锡（宋代）

句溪虽可鉴，未若宛溪清。
登泰山
王蒙（明代）

飞仙挟我游天门，足蹑万壑云雷奔。凌虚直上数千尺，适见混沌兮乾坤。

巨鳌左折蓬莱股，鲸波东注榑桑根。地高俯瞰沧海日，天近仰叩清都阍。

古帝何年辟下土，九点青烟散寰宇。翠烟孔盖此登封，盛德神功照今古。

人间瞬息三万年，七十二君何茫然。秦皇汉武踵遗躅，镂玉坎瘗山之巅。

金宫翠陛苦不乐，遣使碧海求神仙。羲和龙辔不稍贷，岂料海水成桑田。

试向封巾一回首，六合坱莽空云烟。千秋谁识当时事，五松大夫知此意。

岩前长揖大夫松，数子胡乃干秦封。高标直下鲁连节，避世不及商山翁。

雪髯雪干如屈铁，涛声瑟瑟吟悲风。松本无心偶然耳，人情好恶多弥缝。

欲倾箕颍一瓢水，为汝净洗羞惭容。为君解嘲君勿怒，万事转首成虚空。

帝子绛节朝丹穹，神灵婀娜群仙从。嘘呵紫焰开芙蓉，光景上属超鸿濛。

玉女夜降骑青龙，鸾匏凤笙声噰噰。霓裳舞袖飘长虹，琼音间作鸣丝桐。

《白云》清谣曲未终，泠风命驾归崆峒。千峰万峰浸明月，恍惚身在瑶池宫。

明朝稽首下山去，翠嶂突兀青霞中。
挽袁洁斋侍郎三首
刘宰（宋代）

成已宁遗物，存心不外天。
典刑高一代，源派续诸贤。
实理元无妄，斯文更有传。
泽流江汉远，奎壁映魁躔。
代怀安王林丞上杨安抚 其五
林希逸（宋代）

一昨潢池波浪惊，将军随手卷红旌。碧油幢下诗书帅，真个胸中万甲兵。
题涵古
王柏（宋代）

平生意广奈才疎，学未成时家已癯。
蚤慕沧洲穷广大，晚依丽泽沃焦柘。
先儒凛凛今如在，圣道洋洋熟与图。
两字高题时仰止，千江一月几曾殊。
糠覈行赋赠陈子
屈大均（明代）

美丈夫，一身之外衣食无。糠覈之肥白如玉，英雄亦多冰雪肤。

貌如好女发鬒美，魁梧奇伟乃如此。逃秦一任四衰翁，兴汉只须两孺子。

君今长大宁长贫，且先辟谷同仙人。自古王孙要饥绝，壶浆岂必求交亲。

读书只是学黄老，阴谋实伤天地仁。其间名世端不尔，与君儒者元多珍。
老将
释智圆（宋代）

画堂升降子孙扶，白发毵毵胆尚粗。
不省时清身已老，逢人犹说斩单于。
送璞园入都 其二
陈祖望（清代）

癸酉夏五朔，我作岭海游。君与二三子，送我镜湖头。

镜湖三百里，迸作清泪流。我时恸失怙，寒暑未及周。

再拜别坟墓，饥驱不得留。至今负隐痛，莫解终身忧。

三年苦瘴疠，困顿寻归舟。归来喜见君，聊用纾离愁。

离愁亦未纾，我病亦未瘳。今日送君别，此泪如何收。
韩子华江南安抚
梅尧臣（宋代）

韩侯出持节，志在抚黔黎。
县官负弩迎，刺史跃马随。
千里宣德泽，煦如春风驰。
寒潮不起浪，怗怗威冯夷。
借问何致耳，试听将所为。
立车呼父老，劳以哀矜词。
我从大明宫，天子亲谕之。
忧汝岁屡凶，吏不恤汝疲。
已输又索籴，囷橐无孑遗。
此非陛下意，恐使汝辈疑。
疾苦汝告我，不惮为汝治。
父老必喜拜，如馁得饲麋。
我称此大是，一一无不宜。
南方二十州，欢声无幼耆。
壶浆拥大道，妇女闯短篱。
行闻江汉间，复有宣王诗。
谢世诗二首
吴潜（宋代）

股肱十载竭丹心，谏草虽多祸亦深。
补衮每思期仲甫，杀人未亦是曾参。
毡裘浩荡红尘满，风雨凄凉紫殿阴。
遥望诸陵荒草隔，不堪老泪洒衣襟。
寄江阴夏翁（雪州）
韩奕（元代）

残山剩水旧吴宫，几度相期杖屦同。
夜雨新晴桃叶渡，春寒已过杏花风。
人生暮景方多暇，春事浓时一半空。
解后逢人因问信，酒船何日过湖东。
萧山
姜夔（宋代）

归心已逐晚云轻，又见越中长短亭。
十里水边山下路，桃花无数麦青青。
送黄帐干之江西任
陈宓（宋代）

黄君真可人，乡校久推许。
文词波涛翻，劲气金石沮。
危言奉大对，考官不敢取。
五十尉南邦，声名塞漳浦。
闾里喜过从，未听沧洲雨。
于何舍我去，游宦大江浒。
吾闻江西民，自昔号贫窭。
迩来公私匮，孰能明取与。
君今佐使长，贤明可进语。
地要连边淮，洞深要摩抚。
郑公有成规，士饱始御侮。
同僚得乡彦，灯窗饫勤苦。
崇台共经纶，数郡足机杼。
竱心爱民力，西顾宽当宁。
行行谨勿迟，赤子方仰乳。
赠魏惟度
钱金甫（清代）

梦断春明号隐沦，闽江清浅好垂纶。偶停司马游梁骑，暂作嵩山采药人。

种树书成闲课仆，卖文钱到便留宾。侧身天地蘧庐似，卜筑何须问四邻。
重过鄂州
项安世（宋代）

南柯梦散不知年，东海骑鲸作醉仙。
我自偶经前赤壁，谁言曾倚旧青氈。
辕门甲马三更发，古寺钟鱼一夏眠。
惭愧白棠花下叟，当时刍狗尚流傅。
梅花百咏 其四十 凛然不犯
李江（明代）

万叶娇娆舞乱风，孤飘瘦影与谁同。重阴冱处孤根老，大节临谁万□空。

雪态浓妆皆正色，缺枝斜插独高峰。一生爱学扬州咏，只恐阴何体未工。
赠薛鍊师
蓝仁（明代）

长生何处得真传，径入名山住十年。共说墨符能役鬼，又参丹诀拟升仙。

吹箫坐久云生石，鍊药迟眠月满天。我亦愿游方外者，安期应笑早华颠。
游洞霄山
裴相如（宋代）

人间三十六洞天，各有邃道通神仙。
兹山九锁路曲折，中开五洞栖云烟。
东游大涤望天柱，西登石室观飞泉。
穷幽讨胜足未倦，明月忽堕青崖颠。
山中道士借一榻，夜半猿鹤惊人眠。
明朝又复出山去，白云回首空凄然。
宝林八咏为别峰同禅师赋 其八 盘翠轩
乃贤（元代）

石磴藤花落，山窗岚气浮。晚来高树暝，一榻似新秋。
向伯恭侍郎致政芗林筑一堂名之曰企疏晋陵孙某闻而赋诗二首 其二
孙觌（宋代）

且学方回痴，莫羡董公健。谁令躯七尺，浪作青紫楦。

更摇乞怜尾，仍出吊丧面。芗林有老仙，蚤具佛眼见。

国恩倘粗酬，已债遂焚券。驱除竹马弃，狼藉刍狗践。

寥寥汉二傅，千岁一关楗。竟日饮无何，更补离骚传。
大阅回马口号
崔敦礼（宋代）

前驱小队立元戎，一点台星喜气浓。
凯奏归来铃阁静，精神端已折遐冲。
送少参漆公还朝
黎民表（明代）

霜清木叶下庾关，却指金茎杳霭间。官列琐闱知地重，功收溟海见时艰。

仙山多暇方联步，宣室无端又召还。北阙恩深犹未报，因君长梦紫宸班。
于长安归还扬州九月九日行薇山亭赋韵
江总（南北朝）

心逐南云逝，形随北雁来。
故乡篱下菊，今日几花开。
秋日集海珠寺
潘豫之（明代）

雪后移舟江上台，潮声听处兴悠哉。风声萧寺随钟去，月过佗城逐雁来。

僧向中宵亲洗钵，人从何处度浮杯。可怜日夜东流急，不念驰光白发催。
覆箱峰下题彭氏书楼
张九钺（清代）

独汝村居好，千峰立户前。桃花一溪雨，枫叶半楼天。

捉瓮翻衣湿，呼儿网鲤旋。此中事儒术，亦足抵神仙。
蓦山溪（天穿节和朱刑掾二首）
葛胜仲（宋代）

望云门外。油壁如流水。空巷逐朱幡，步春风、香河七里。冶容炫服，摸石道宜男，穿翠霭，度飞桥，影在清漪里。

秦头楚尾。千古风流地。试问汉江边，有解珮、行云旧事。主人是客，一笑强颁春，烧灯后，赏花前，遥忆年年醉。
和胡竹庄韵
蒲寿宬（宋代）

脱落皮毛尽，而今肠亦无。
泣非缘楚玉，声不叶齐竽。
举目云天迥，论心水月孤。
只应饮美酒，跳入费公壶。
和孚先兄久雨
李光（宋代）

未容春色到园林，寂寞莺花困久阴。积潦坏墙低易补，晓寒侵久破难禁。

门闲剩欲偿诗债，裘敝犹堪当酒金。昨夜东风扫群翳，放回天地发生心。
送王充老归旴江
王质（宋代）

风遣轻蒲趣去程，满江秋月碧纷纷。相看断雁情何极，同著征衫袂更分。

千里固应俱对月，一樽安得再论文。从今竹枕蓬窗梦，不梦悬刀只梦君。
留别吴醒樵
谢元淮（清代）

频年踪迹囿尘埃，块磊难消浊酒杯。白首渐怜词客老，青山同哭故人来。

云烟屡幻身犹梗，霜雪重经念已灰。遥指楚江天外远，风波如此片帆开。
颂古二十一首
释心月（宋代）

昨日与今日，同中却不同。
狞龙搅沧海，后鹘摩青空。
宗眼明如日，机轮疾似风。
丹霞回首处，遍界觅无踪。
水调歌头（再和）
李曾伯（宋代）

鸿雁未应到，可怪此番风。木犀天气，何事爽逼夹衣重。长记呼韩塞下，每向飞廉声里，占见马蹄东。今且闭门睡，都不管山翁。

李北平，班定远，魏云中。纷纷成败，任取勋业纪南宫。幸得明朝无雨，定是中宵有月，莫放酒尊空。起舞弄庭叶，清影伴岩松。
五郡
苏轼（宋代）

古观正依林麓断，居民来说水泉甘。
乱溪赴渭争趋北，飞鸟迎山不复南。
羽客衣冠朝上象，野人香火祝春蚕。
汝师岂解言符命，山鬼何知托老聃。
（观有明皇碑，言梦老子告以享国长久之意。
瑞芝
员兴宗（宋代）

君不见翳嘶路转重行行，玉几有洞含馀清。
跨鳌栖魂正尔所，合沓万古遗忠名。
洞口云腾紫羃羃，洞外草茁未英英。
从来精爽自难没，地不爱宝天敷荣。
嘉祥一书世则瑞，而况君家二者并。
请原昨日杯酒事，公子沃客金杯倾。
有童有童跪再拜，云得异本由天成。
主人于于众客笑，春入四座欢纵横。
夜如何其不忍去，翦烛细看枝琼琼。
有同魏县玉三干，大似汉宫金九茎。
岩间义气埋不得，宛转再露乾坤情。
公子世猷亦有相，他山之石何由生。
愿言勿隐东郭几，稳出卧护南阳城。
天边瑞盖两旌节，我相公子非癯卿。
和姚令威春阴四绝 其二
王之望（宋代）

十日春阴昼景微，鸣鸠逐妇几时归。柔桑细麦宁馨长，落絮游丝可解飞。
比得朋旧书多索近诗戏作长句
陆游（宋代）

庭下讼诉如堵墙，案上文书海茫茫，酒酸朒冷不得尝，椎床大叫欲发狂。
故人书来索文章，岂知吏责终岁忙。
寒龟但欲事缩藏，病骥敢望重腾骧？日曛稍退凫鹜行，小山丛竹堂东厢。
呼儿深炷铜炉香，楚骚为我祓不祥。
念奴娇
卢炳（宋代）

好风明月，共芙蕖、占作人间三绝。试问千花还□□敢与英姿同列。一曲千钟，凌云长啸，舒放愁肠结。人生易老，莫教双鬓添雪。

回首蝇利蜗名，微官多误，自笑尘生袜。争似玉人真妩媚，表里冰壶明洁。露下寒生，参横斗转，又听胡笳发。夜阑人静，一声清透云阙。
斗百草 荼蘼作花甚盛，词以赏之
周之琦（清代）

薄暖庭阶，渐长天气韶光老。阆苑移根，翠阴压架，千朵粉云细苑。

认幽姿、恰净洗铅华，天然娟妙。更嫩蕊含风，浓芬裛露，伴人清晓。

还是寻香蝶趁，摘艳蜂忙，那说一年花事了。梨梦酣馀，柳绵飘尽，宴飞英、芳尊自倒。

渊明语，得称心时固为好。漫相恼。任西园、杜鹃唤早。
同欧祯伯赏芍药作时欧已有留都之命
游朴（明代）

深署沉沉清昼长，数枝新艳斗浓光。皎风自媚轻肢舞，斜日犹酣半面妆。

满座风流禁欲语，谁家士女敢相将。明年与客还来看，何恨当阶忆谢郎。
客中感怀四首 其二
秦涌（清代）

闲塘绿水变寒流，少妇砧声不暂收。莫道淮南悲落木，秋来我亦最工愁。
送李伯襄太史封秦藩二首 其一
董其昌（明代）

持节俄将视草虚，策文仍是史公书。人从真气沾星使，槎泛天河上斗墟。

明月小山丛桂侣，新秋一叶剪桐初。离心巳托南征雁，能到罗浮问起居。
夕望
黎简（清代）

树杪写金碧，远村收夕阳。天青为岳色，沙白亦湖光。

他日兰台意，孤风梦泽凉。东南皆水国，扬越一茫茫。
十四日雪复作 其一
虞俦（宋代）

行令玄冥不敢温，一天雪重压江村。我惭白雪翻巴曲，天为黄茆洗瘴昏。
过岭
蒋蘅（清代）

青天乱插翠芙蓉，才转篮舆面面峰。下界苍茫浑隔世，上方杳霭但闻钟。

高悬玉乳三千丈，横架明霞一万重。作赋当年曾有客，祇留残墨半尘封。
句
单氏（宋代）

帝王师不得，日月老应难。
閒居杂咏六首 其二
李以麟（明代）

几日孤城雨，青山忽又春。风花聊此座，云水自閒人。

开户泉光入，钩帘草色新。浮生浑得醉，犹得任吾真。
新堂望樊山
张耒（宋代）

幽人井臼两山间，邻里樵渔尽往还。
兴发登临穷眼界，江南秀色碧云鬟。
淮安军
文天祥（宋代）

楚州城门外，白杨吹悲风。
累累死人塚，死向锋镝中。
岂无匹妇冤，定无万夫雄。
中原在其北，登城望何穷。
送门人沈玉质还普安
黎彭祖（明代）

络纬初啼庭叶委，红亭把酒悲风起。鸟道言旋三一溪，羊城惜别五千里。

与君邂逅不寻常，官烛夜烧诠易理。脉望飞解一卷书，蜗牛写破半窗纸。

荔奴方食忽思归，为听老亲门屡倚。越王台上兰花秋，秋寒且渡潇湘水。

昆明池上足移情，送君独愧成连子。
诸将杂感四首 其三
严允肇（清代）

天彭井络望中遥，剑阁重关似建标。白帝城空王气尽，金牛峡险霸图销。

汉廷却悔封雍齿，巴郡终须殄隗嚣。邛僰西南重置吏，不烦檄使下星轺。
次湖口
董嗣杲（宋代）

湖水出澜蠡，江水下巴蜀。
恰当相合处，清浊皆荡沃。
扁舟凌浩渺，渡者苦局促。
卸帆与立桅，黄帽不须督。
纸钱望空飏，饱肉为相触。
江神昭灵休，压浪无留瞩。
遂使惊魂甦，免得遭鬼录。
去程天茫茫，滩过有矶续。
矶头熟风波，寒草失旧绿。
所愿晴风恬，遵陆脱羁束。
吴澧州兵部挽诗
韩淲（宋代）

桂籍传芳两弟兄，才华奕奕尽专城。独跻郎省享高寿，复处祠庭全令名。

遗爱梁山初趣召，承恩澧浦晚增荣。如今仁义乡前路，忍送灵车薤露声。
【双调】水仙子　杂咏
未知作者（元代）

丽春园苏氏弃了双生，海神庙王魁负了桂英。薄幸的自古逢王薄幸，志诚的
逢王志诚，把志诚薄幸来评。志诚的合天意，薄幸的逢王鬼兵，志诚的到底有个
前程。　遣怀
百年三万六千场，风雨忧愁一半妨。眼儿里觑心儿上想，教我鬓边丝怎地当？
把流年子细推详：一日一个浅斟低唱，一夜一个花浊洞房，能有得多少时光！　春
香车宝马出城西，淡淡和风日正迟。管弦声里游人醉，尽生前有限杯，秋千
下翠绕珠围。绿柳中黄鹂啭，朱栏外紫燕飞，尽醉方归。　夏
画船深入小桥西，红翠乡中列玳席。南薰动处清香递，采莲歌腔韵宜，效红
鸳白鹭忘机。细切银丝，浅斟白玉杯，尽醉方归。　秋
萧萧红叶带霜飞，黄菊东篱雨后肥。想人生莫负登高会，且携壶上翠微，写
秋容雁字行稀。烹紫蟹香橙醋，荐金英绿义醅，尽醉方归。　冬
彤云密布雪花飞，暖阁毡帘簌地垂。忆当时扫雪烹茶味，争如饮羊羔潋滟杯，
胆瓶中温水江梅。试宛转歌《金缕》，按蹁跹舞玉围，尽醉方归。
随时达变变峥嵘，混俗和光有甚争。只不如胡卢蹄每日相逐趁，到能够吃肥
羊饮巨觥，得便宜是好好先生。若要似贾谊般般正，如屈原件件醒，到了难行。
你强我弱我便宜，人善人欺天不欺。墙板般世事无碑记，料想来争甚的，则争个
来早来迟。由你待夸强说会，我则待随高就低，厌厌的日早平西。
命非由已不由他，进舍行藏须在我。用时节与他行些个，舍之则藏亦可，待
刚行半步难那。孔子遭阳货，臧仓毁孟轲，量我待如何。
知分限识进退决嫌疑，傲富贵甘清贫绝是非。看诗书温语孟鸣周易，见天心
察地理，住宅儿水绕水围。卧东窗三竿日，灌西园二亩畦，最相亲稚子山妻。退
毛鸾凤不如鸡，虎离岩前被兔欺。龙居浅水虾蟆戏，一时间遭困危，有一日起一
阵风雷。虎一扑十硕力，凤凰展翅飞，那其间别辨高低！
爱我时沉香亭畔击梧桐，爱我时细看华清出浴容。到如今病王床害的十分重，
地更盼羊车信不通，度春宵帐冷芙蓉。恁占王长生殿，撇我在兴庆宫，唱好是
下的也玄宗！
爱我时长生殿对月说山盟，爱我时华萼楼停骖缓辔行。爱我时沉香亭比并王
名花咏，爱我时进荔枝浆解宿醒，爱我时浴温泉走飞觥。爱我时赏秋夜华清宴，
爱我时击梧桐腔调成，爱我时为颜色倾城。
明妃万里出长安，和泪琵琶马上弹。意迟迟盼煞南来雁，雁还时人未还，塞
途赊沙草斑斑。过了些乞留曲吕涧，重重叠叠山，扑簌簌泪滴雕鞍！
打王面皂雕旗招忽地转过山坡，见一火番官唱凯歌，呀来呀来呀来呀来齐
声和。虎皮包马上驮，当先里亚子哥哥。番鼓儿劈扑桶擂，火不思必留不剌扑，
簇捧王个带酒沙陀。
青山隐隐水茫茫，时节登高却异乡。孤城孤客孤舟上，铁石人也断肠，泪涟
涟断送了秋光。黄花梦，一夜香，过了重阳。
满城风雨送重阳，与客登临醉一场。东篱虽少个陶元亮，有黄花三径芳，酌
浊醪满泛橙香。准备王樽前唱，安排王席上狂，不到底辜负了秋光。
夕阳西下水东流，一事无成两鬓秋，伤心人比黄花瘦，怯重阳九月九，强登
临情思悠悠。望故国三千里，倚秋风十二楼，没来由惹起闲愁。
烟笼寒水月笼沙，江上行人陌上花。兰舟夜泊青山下，秋深也不到家，对青
灯一曲琵琶。我这里弹初罢，他那里作念煞，知他是甚日还家？
常记的离筵饮泣饯行时，折尽青青杨柳枝。欲拈斑管书心事，无那可乾坤天
样般纸，意悬悬诉不尽相思。谩写下鸳鸯字，空吟就花月词，凭何人付与娇姿？
雕鞍一自两别离，不待梳妆懒画眉。歹浑家就里无别意，亲心儿嘱付你，嘱付你
休恋酒贪杯。到那里识些廉耻，休惹人闲是非，好觑当身己。
临行愁见整行李，几日无心扫黛眉。不如饮的奴先醉，他行时我不记的，不
强似眼睁睁两下分离？但去王三年五岁，更隔王千山万水，知他甚日来的？
一春鱼雁杳无闻，千里关山劳梦魂。数归期屈指春纤困，结灯花犹未准，叹
芳年已过三旬。退莲脸消了红晕，压春山长出皱纹，虚度了青春。
凤凰台上月儿明，恰似团圆云雾生。正遮了北斗杓儿柄，这凄凉有四星，睡
魂儿水底飘零。他那里人初静，我这里酒半醒，空点王半盏儿残灯。
丝丝梅雨透窗寒，苒苒离愁魂梦间。隔云山万里空长叹，要相逢难上难，望
天涯倚遍阑干。咱本是英雄汉，尚兀自把泪弹，他那里怎生般消瘦了容颜。
画桥斜映钓鱼舟，撒网攀罾不暂收。西湖南浦天然秀，古范蠡何处有？今人
不饮时干休。船刺在荷花荡，马拴在金线柳，直吃的尽醉方归。
火烧祆庙枉留情，水氵蓝桥空至诚。一个鱼沉一个雁杳无音信，困书生憔
悴损，想起来苦痛伤心。支楞的瑶琴上弦断，吉丁的掂折玉簪，扑通的井坠银瓶。
恰才相见玉簪折，才得欢娱弦断也，我无缘共寝秦楼月。不相逢时容易舍，既相
逢争忍离别。昨日个舞榭歌台，今日个花残月缺，明日个烟水重叠。
我正山长水远忆佳期，传与个瓶坠簪折歹信息。我自索酩子里自了相思泪，
梦回时想念谁？干休了废寝忘食。再休想团圆日，从今后不见伊，道别离真个别
离。
暗香浮动月黄昏，骨格精神画不真。倩东风吹上何郎鬓，比江头别是春，好
教人怨杀东君。香馥馥花心嫩，娇滴滴玉蕊新，可惜了寂寞在前村。
罗围宽褪瘦了腰肢，美饭刚推三四匙。困腾腾睡摺裙儿衤至，闷厌厌憔悴死，
泪珠儿界破胭脂。想王他温温存存事，欢欢喜喜时，因此上染做了相思。
转寻思转恨负心贼，虚意虚名歹见识。只被他沙糖口啜赚了鸳鸯会，到人前
讲是非，咒的你不满三十。再休想我过从的意，我今日悔懊迟，先输了花朵般身
己。
常想王绿窗前云雨那时节情，都做了风里杨花水面上萍。自从当日分开鸾镜，
好教我乍孤眠梦不成，想起来忽地心疼。虽不是我先薄幸，又不是我不志城，空
说下海誓山盟。
娘心里烦恼恁儿知，伏不定床前忙跪膝。是昨宵饮得十分醉，一时错悔是迟，
由奶奶法外凌迟。打时节留些游气，骂时节存些面皮，可怜见俺是儿女夫妻。不
思量大管是痴呆，俏俊冤家怎地舍？痛关情且是王疼热，俺娘却教我远离者，几
时是那自在时节？但守的三朝五夜，才撇下十朝半月，娘呵，只被你间阻煞人也。
后花园里等才朗，相抱相偎入绣房。笑吟吟先倒在牙床上，羞答答怎对当，
不由人脱了衣裳。锦被里翻了红浪，玉腕上金钏响，恰便似戏水鸳鸯。
夕阳西下意徘徊，今夜新郎又是谁？口儿里不住长吁气，好教我惮梳妆画眉，
担阁了少年身己。他又不和我温温存存睡，又不是才钱娶到妻，从黄昏到晓早分
离。　喻镜
同心结义数年过，陡恁如今昏暗多。不明白抛闪人寂寞，想前生注定我，恰
团圆又早离合。打照面关情意，急回头不见他，好姻缘暗里消磨。　喻敌
军多将广有埋伏，得胜姨夫且占取。卷旗幡到褪咽喉路，不筛锣不擂鼓，权
做个诈败佯输。等得你不来不去，心足意足，那其间再做个姨夫。　喻双陆
风流局面实堪夸，有色教人心爱煞。间深里谁肯轻抛下？等闲时须下马，试
将门儿开咱。分付孩儿话，迟疾早到家，休想我半步那差。　喻纸鸢
丝纶长线寄天涯，纵放由咱手内把。纸糊披就里没牵挂，被狂风一任刮，线
断在海角天涯。收又收不下，见又不见他，知他流落在谁家？
相和歌辞。铜雀台
梁氏琼（唐代）

歌扇向陵开，齐行奠玉杯。舞时飞燕列，梦里片云来。

月色空馀恨，松声暮更哀。谁怜未死妾，掩袂下铜台。
灌溪三咏 其二 妙峰庵
李纲（宋代）

结庵雄踞妙高峰，孤秀巉然万境通。不见德云空住处，却须相遇别峰中。
次崔端甫韵席上
周孚（宋代）

寒窗一再雨，幽径两三花。老境吾犹健，春筵此最佳。

清尊泛寒蚁，醉墨落栖鸦。笑语崔夫子，相逢即是家。
兴济道中有故明张后墓
严我斯（清代）

古木荒祠噪暮鸦，萧萧废垒几人家。月明环佩归何处，一路秋风荞麦花。
许司理请赞
释宗杲（宋代）

湛不摇处，正好著力。
欲识吾真，出阴办入。
一毛端头，师子返掷。
出肉团上，万仞壁立。
冲密湛然知不知，铁牛生得玉猫儿。
满江红 江村夏咏十首 其一
陈维崧（清代）

百顷风潭，镇日展、风漪八尺。向此处、未妨饮啖，且须琴弈。

篱笋细腌红缕豉，吴盐小下银丝鲫。待体中、脱复有佳时，哦周易。

北垞外，寒云白。西崦畔，苍烟积。更水凫将子，纵横飞拍。

老子难抛白玉麈，少年喜拓黄金戟。总风情、输与牧牛儿，斜阳笛。
孟子·湍水
陈普（宋代）

湍水萦回随所决，亦须顺道乃从流。
若非所性元趋下，料可东西决得不。
闻王师入燕
赵良嗣（宋代）

朔风吹雪下鸡山，烛暗穹庐夜色寒。闻道燕山好消息，晓来驿骑报平安。
赠孙庄秀才
文彦博（宋代）

丽藻遒文绝比肩，买符新自帝州迁。四溟浪阔鹍须化，三岛路长鸾暂闲。

桂玉擅名将继却，箪瓢乐道且晞颜。前春定奋冲天翼，休抱如虹泣楚山。
武刃丞宅同朴翁咏牵牛
姜夔（宋代）

青花绿叶上疏篱，别有长条竹尾垂。
老觉淡妆差有味，满身秋露立多时。
登东海龙兴寺高顶望海，简演公
刘长卿（唐代）

朐山压海口，永望开禅宫。元气远相合，太阳生其中。

豁然万里馀，独为百川雄。白波走雷电，黑雾藏鱼龙。

变化非一状，晴明分众容。烟开秦帝桥，隐隐横残虹。

蓬岛如在眼，羽人那可逢。偶闻真僧言，甚与静者同。

幽意颇相惬，赏心殊未穷。花间午时梵，云外春山钟。

谁念遽成别，自怜归所从。他时相忆处，惆怅西南峰。
卖花声 雨夜独坐
郑莲孙（清代）

恼煞落梅天。细雨连绵。通宵不住洒连纤。罗帐低垂屏半掩，独坐灯前。

香饼鸭炉添。倦倚疏帘。芭蕉敲碎绿窗烟。迟漏疏钟闻断续，恐不成眠。
满江红（和赵公明）
韩淲（宋代）

五老峰前，九江上、曾生仙客。相邂逅、贵池亭下，定交金石。我辈邂流宜啸咏，官曹尘冗从煎逼。且簿书、丛里举清觞，偷闲日。

同一笑，当今夕。梅正好，香浮白。便相忘尔汝，醉巾沾湿。已向琼楼夸意态，似闻金殿传消息。想君今、归去际邂云，应相忆。
秋日自广至韶江行有作 其五十
屈大均（明代）

虚无萤火似人过，一夜鱼惊出绿莎。白板无声江寂寂，催寒但苦草虫多。
忠谠凝岚
侯应遴（明代）

乔岳淩空倚国西，葱葱佳气拂红霓。天回宝盖星辰近，地拥峡门万象低。

池上寒云浴白露，台边丰草啭黄鹂。谠言一脉高山在，此日磨崖作胜题。
神宗皇帝挽辞五首 其五
张方平（宋代）

广大天同量，渊深海共澄。遽闻凭玉几，恨不瘗金绳。

同轨陪仪仗，因山锁阙庭。深恩沦朽骨，孤梦绕新陵。
送陈漕时权帅还自静州
吴则礼（宋代）

汉节亭亭晻霭间，邦人多看锦鵰。
初传使者驱千骑，俄见将军鵰百蛮。
云尽月光依组练，雪消春信满湖山。
伫闻禁掖催颇牧，玉陛归亲咫尺颜。
再次韵寄朱希真二首 其一
张嵲（宋代）

一舍徒相望，书来秖细行。野梅行欲尽，幽兴讵能忘。

老去尤耽句，春来更忆乡。看看过寒食，北望一沾裳。
觱发寒威淡远空两峰谁镂玉西东后凋颜色分明在便是当年黄绮翁 其四
弘历（清代）

融融淑气庆昭苏，仙木椒盘入画图。酌酒介眉增乐事，春风头踏到皇都。
明堂侍祠十绝
王庭（宋代）

玉佩珊珊出禁扉，金莲分炬散芳菲。
祠班咫尺临黄道，惹得天香满袖归。
和吴仲庶待制见寄
苏颂（宋代）

几日风沙结襟袖，忽传嘉惠眼重开。
交情不改乘车约，和气先随掞藻来。
元帅本由诗礼选，行人愧匪语言才。
相逢且喜论平素，若校文章未易陪。
寄卢司户
赵汝鐩（宋代）

寂寞卢司户，诛茅楚水东。
几年与君别，一字不余通。
钓水空烹鲤，行汀屡扣鸿。
梦魂还可托，握手片时同。
夫子鼓琴得其人
白行简（唐代）

宣父穷玄奥，师襄授素琴。稍殊流水引，全辨圣人心。

慕德声逾感，怀人意自深。泠泠传妙手，摵摵振空林。

促调清风至，操弦白日沈。曲终情不尽，千古仰知音。
摸鱼儿 待雪
陆蓉佩（清代）

倚危阑、几回凝伫，凄凉庭院深处。天涯极目西风冷，难得玉龙起舞。

香篆缕。但怅望、长空密密彤云布。凝愁不语。算只有殷勤，卷帘人瘦，镇日觅新句。

梅花梦，谁把金铃深护。巡檐索笑如许。萧疏共结盟寒侣。

赢得清幽无数。寒欲聚。闲自检、松间竹里烹茶具。

微吟正苦。绕槛独徘徊，无端惆怅，何日便飞絮。
麦子滋庄门外有树经冬不凋至春脱落名曰拗春木戏题以诗
成鹫（清代）

泷西雨雪寒羁孤，静观物理知盈虚。特来问取滋庄去，门前有树青阴敷。

凌寒独立见天倪，高高枝叶深根株。拳挛屈曲远绳墨，匠石不顾樵不苏。

何由得此老古橛，岂是散木还大樗。主人云是拗春木，当春落叶冬生荂。

不宜城市宜山谷，多生盘石嫌沮污。我闻斯语深叹息，草木何智人何愚。

宇宙之大含万有，繁华零落皆虚无。至人槁心若槁木，任运辗转同辘轳。

大尽三十小廿九，六丁六甲乘隙驹。造物小儿太轻薄，假立名字欺凡夫。

安知彼春者不以为冬，荣者不以为枯。春拗木乎，木拗春乎，春与木两不能相知也，其待彼也夫。
百十一弟致陶印
方岳（宋代）

不妨主掌旧林泉，山泽癯儒半列仙。
判月可无方寸印，勘书犹有一朝权。
陶人解作虫鱼篆，道号宁须金石镌。
约束风烟听驱使，吾家季子似差贤。
家兄有和再用韵
艾可翁（宋代）

乱离生世晚，衰白在人前。
云水飞饥鹤，山林付乱蝉。
日今行黑道，人有隔黄泉。
晷渐秋来短，愁长亦敌年。
赵乐道挽诗二首 其一
毛滂（宋代）

耆旧彫零尽，归来悲故乡。云山横爽气，杖履属空床。

蚤发名难没，终荣德未央。芝兰日夜长，遗范在诸郎。
咏西山广福院二首
杨璇（清代）

野寺孤峰上，危楼耸翠微。
捲廉沧海近，洗钵白云飞。
竹影临经案，松花点衲衣。
日斜登望处，湖畔一僧归。
江上看山
苏辙（宋代）

朝看江上枯崖山，憔悴荒榛赤如赭。
莫行百里一回头，落日孤云霭新画。
前山更远色更深，谁知可爱信如今。
唯有巫山最穠秀，依然不负远来心。
眼儿媚 答铭泉春怀
陈如纶（清代）

罗袖轻盈怯风寒，飞梦到长干。蜂慵蝶倦，红稀绿暗，春色将残。

三月家书犹未见，锦瑟几抛闲。相思无奈，千重烟树，万叠云山。
二月二十二日清明
弘历（清代）

花昌鸟聒日逡巡，谁写韶光一例匀。二月已过三月节，三分却判二分春。

绿云罨柳斜临岸，红雨霏桃暗洗尘。嫩酪新烟都负也，只馀忧绪入怀频。